**אוניברסיטת בר-אילן - הפקולטה למשפטים**

**משפט וטכנולוגיה (991001-01)**

**מרצה: ד"ר איילת סלע**

סמסטר ב', תש"פ

**מבחן**

**הנחיות – אנא קראו בקפידה**:

* **הבחינה:** הקובץ יופיע במטלה באזור המבוא של הקורס, ויהיה זמין להורדה **החל מהשעה 15:55**.
* **מפגש זום במהלך הבחינה**: יש להתחבר למפגש הזום של המבחן לא יאוחר מה**שעה 15:55** (קישור באזור המבוא באתר הקורס). יש להישאר במפגש עם מצלמות פתוחות ומיקרופון סגור לכל אורך הבחינה. ניתן להפנות למרצה שאלות במסר פרטי בצ'אט של זום. שאלות יענו לפי הסדר, אנא המתינו בסבלנות.
* **מועדים**: משך הבחינה הוא שעתיים. המבחן **יחל בשעה 16:00**, ויש לסיים את כתיבת התשובות לבחינה **עד לשעה 18:00**. לצורך העלאת קבצי התשובות למודל, ניתן לכם זמן נוסף: 10 דקות – למי שכתבו את התשובות כקובץ וורד; 30 דקות למי שכתבו בכתב יד וצריכים להגיש קובץ סרוק (ראו הנחיות בהמשך). **אין לערוך כל שינוי בתשובות עצמן אחרי השעה 18:00.**
* **הארכות זמן:** המועדים יוארכו באופן אוטומטי בהתאם לזכאות שמעודכנת במערכת המודל. מי שהארכת הזמן שלו לא מעודכנת במערכת, מתבקש להעלות את האישור כקובץ נוסף, יחד עם קובץ התשובה לבחינה.
* **מתווה הבחינה:** המבחן כולל ארבע שאלות, עליכם לענות על כולן. המשקל היחסי והיקף התשובה המותר מצויינים ליד כל שאלה. אין לחרוג ממגבלת המילים ואין הכרח לנצל את מלוא ההיקף המותר. הקפידו על ניסוח בהיר, והימנעו מהוספת פרטים שאינם רלוונטיים. המבחן בחומר פתוח.
* **המסמך שיוגש:**
* כתבו את תשובותיכם במסמך וורד, בגופן David גודל 12, רווח שורה וחצי ושוליים של 2.5 ס"מ מכל צד. בכותרת התשובה יש לכלול את מספר השאלה. הוסיפו את ההצהרה בנוגע לטוהר הבחינות.
* שם הקובץ יהיה מס' הת.ז שלכם. **אין לכלול את שמכם בשם הקובץ או בתוכן המסמך**. בנסיבות מוצדקות, ניתן לקבל אישור מהמרצה להגיש את הבחינה בכתב יד (בדף שורות, הקפידו על שוליים), באמצעות סריקת דפי התשובות לקובץ PDF שיועלה לאתר בתום המבחן. יתכן שתתבקשו להגיש עותק מוקלד בהמשך.
* **חובת הגשה:** אם ניגשת למבחן (כלומר אם נרשמת והורדת את קובץ המבחן), חובה עליך להגישו.
* **טוהר הבחינה:**את המבחן יש לפתור לבד ובאופן עצמאי לחלוטין. אין לדון עם אחרים בנוגע למבחן. מערכת ההגשות בודקת באופן אוטומטי את הדמיון בין הגשות שונות, ובהתאם להנחיות האוניברסיטאיות, למרצה שמורה הזכות לבחון אתכם בעל פה על מבחנכם במועד מאוחר יותר.
* **הצהרה על טוהר הבחינה:** בהתאם להנחיות סגן הרקטור, יש לכתוב בראשית העמוד הראשון ובתחתית העמוד האחרון את ההצהרה הבאה *"אני מתחייב/ת לשמור על טוהר הבחינה, ומצהיר/ה שלא איעזר/נעזרתי בכל אדם ולא אשתמש/השתמשתי בכל חומר אסור בפתרונה."*

**בהצלחה!**

שאלה 1 (25%) **[עמוד אחד]**

לפי מודל שהציע לורנס לסיג, קיימים ארבעה גורמי אסדרה שמשפיעים במקביל על פעולות והתנהגויות בסביבה הדיגיטלית. ציינו מהם ארבעת הגורמים והסבירו כיצד כל אחד מהם משפיע על תחום הגנת הפרטיות בעידן טכנולוגיות המידע, תוך התייחסות לשתי דוגמאות לפחות לאופן הפעולה של כל גורם ולדוגמא אחת לפחות של קשר גומלין (השפעה הדדית) בין גורמים.

שאלה 2 (25%) **[עמוד אחד]**

בשנים האחרונות אימצו מספר בתי משפט בארצות הברית את השימוש במערכת החיזוי האלגוריתמית COMPAS. המערכת מפיקה תחזית של הסיכוי (ההסתברות) שחשוד/נאשם בפלילים ייעצר שוב בחשד שביצע עבירה נוספת לאחר שחרורו בערבות בתוך פרק זמן נתון.

1. הסבירו בהרחבה אילו סוגי טעויות חיזוי מערכת COMPAS עשויה להפיק ומדוע נגרמות טעויות אלה, תוך פירוט הזכויות והערכים החברתיים שנפגעים כאשר בית המשפט מתבסס על חיזויים שגויים אלה.
2. למרות שהאלגוריתם של COMPAS אינו עושה שימוש בנתון "הגזע של החשוד", מחקרים שבהם דנו בשיעור הראו כי המערכת עודנה מפלה בין חשודים שחורים ולבנים. הסבירו בקצרה באיזה מובן המערכת מפלה בין חשודים כאמור.

שאלה 3 (30%) **[עמוד אחד]**

במסגרת תיקון מס' 5 לחוק זכות יוצרים, תשס"ח-2007, נוסף לחוק סעיף 53א (לנוחותכם הסעיף מופיע בתיקיית המבחן באתר הקורס). סעיף 53א מסמיך את בית המשפט להוציא צו הגבלת גישה אשר יורה לספק גישה לרשת האינטרנט להגביל את הגישה לאתר אינטרנט שעיקר תוכנו מהווה הפרה של זכות יוצרים. הוראות הסעיף מסמיכות את בית המשפט לקבוע את תנאי הצו, ומנחות אותו כיצד להפעיל את סמכותו ואילו שיקולים לשקול לעניין זה.

1. אף שההסדר בסעיף 53א עוסק בסמכות של בית המשפט להוציא צו הגבלת גישה, ניתן לטעון כי בפועל מדובר בהמשך של מגמת הפקדת האכיפה בתחום זכויות היוצרים ברשת בידי גורמים פרטיים (הפרטת האכיפה). הסבירו טענה זו על שני רכיביה.
2. בהמשך לתשובתכם לחלק א': מהן ההשלכות השליליות והסיכונים האפשריים שגלומים בביצוע האכיפה של זכויות יוצרים באמצעות הוצאת צווי הגבלת גישה שמופנים כלפי ספקי גישה לרשת?

שאלה 4 (20%) **[עמוד אחד]**

1. הסבירו מהו עיקרון ניטרליות הרשת ואילו תכליות חברתיות וערכים הוא נועד להבטיח. בתשובתכם התייחסו גם למגבלות הספציפיות שמוטלות על ספקיות גישה לרשת מכוח עיקרון זה.
2. ניתן לטעון כי גם כשספקיות הגישה שומרות על ניטרליות הרשת, בשל מרכזיותם של גורמי ביניים אחרים, כמו שירות החיפוש של גוגל או אתרי מסחר אלקטרוני כמו איביי ואמזון, מבחינת הגולשים ברשת קיימות מגבלות משמעותיות על מימוש תכליות עקרון ניטרליות הרשת. הסבירו טענה זו תוך התייחסות לזכויות ולאינטרסים שעשויים להיפגע בשל התנהלות זו.